YHTEINEN KANTA

10 päivältä toukokuuta 1999,

jonka neuvosto on hyväksynyt Euroopan unionista tehdyn sopimuksen 15 artiklan perusteella Jugoslavian liittotasavaltaa koskevista rajoittavista lisätoimenpiteistä

(1999/318/YUTP)

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen ja erityisesti sen 15 artiklan,

sekä katsoo, että

(1) neuvosto totesi 8 päivänä huhtikuuta 1999 antamissaan päätelmissä, että Jugoslavian liittotasavallan äärimmäisten ja rikollisten vastuuttomien toimintatapojen sekä toistuvien Yhdistyneiden Kansakuntien turvallisuusneuvoston päätöslauselmien vastaisten toimien vuoksi oli sekä välttämätöntä että oikeutettua ottaa käyttöön erittäin ankaria toimenpiteitä, sotilaalliset toimet mukaan lukien,

(2) Euroopan unioni ilmaisi 26 päivänä huhtikuuta 1999 voimakkaan ja jatkuvan tukensa sille, että Jugoslavian liittotasavallan viranomaisia painostetaan mahdollisimman tehokkaasti, jotta he hyväksyisivät kansainvälisen yhteisön esittämät viisi ehtoa,

(3) neuvosto päätti panna täytäntöön öljyn ja öljytuotteiden myynti- ja toimituskiellon 30 päivään huhtikuuta mennessä ja laajentaa Euroopan unionin pakotteita siten, että matkustuskieltoja laajennetaan, varojen jäädyttämistä laajennetaan, kielletään yksityisen sektorin antama vientirahoitus jo asetetun, valtion rahoittamia vientiluottoja koskevan moratorion lisäksi, laajennetaan kieltoa tehdä uusia investointeja, laajennetaan sisäiseen tukahduttamiseen tarkoitetuille laitteille asetetun vientikiellon soveltamisalaa ja ulotetaan se koskemaan sellaisten tavaroiden, palvelujen, teknologian ja laitteiden vientiä, joita käytetään ilmaiskuissa vahingoittuneen omaisuuden kunnostamiseen tai korjaamiseen, koetetaan estää Jugoslavian liittotasavallan osallistuminen kansainvälisiin urheilutapahtumiin ja kielletään kaikki lennot Jugoslavian liittotasavallan ja Euroopan yhteisön välillä,

(4) Euroopan unioni aikoo harkita kaikkia mahdollisuuksia auttaa Montenegroa selviytymään Kosovon konfliktin sille aiheuttamista rasitteista,

(5) Euroopan unioni katsoo, että assosioituneiden Keski- ja Itä-Euroopan maiden ja Kyproksen sekä EFTA-maiden yhtyminen tähän yhteiseen kantaan on tärkeää, jotta yhteisellä kannalla olisi mahdollisimman suuri vaikutus, ja

(6) joidenkin jäljempänä lueteltujen toimenpiteiden toteuttamiseksi tarvitaan yhteisön toimia,

ON HYVÄKSYNYT TÄMÄN YHTEISEN KANNAN:

1 artikla

1. Presidentti Milosevicille, hänen perheelleen, Jugoslavian liittotasavallan ja Serbian hallitusten ministereille ja johtavassa asemassa oleville viranomaisille sekä hallitusta lähellä oleville, presidentti Milosevicia toiminnallaan tukeville henkilöille ei myönnetä viisumeja.

2. Vahvistetaan yhteisissä kannoissa 98/240/YUTP(1) ja 98/725/YUTP(2) asetettujen viisumikieltojen jatkaminen.

3. Täytäntöönpanoa koskevassa neuvoston päätöksessä lueteltujen henkilöiden katsotaan kuuluvan edellä 1 ja 2 kohdassa määriteltyjen kieltojen soveltamisalaan, ja heistä tehdään ilmoitus heidän pääsynsä epäämiseksi jäsenvaltioiden alueelle. Kaikki luettelon ajantasaistamiseksi tehtävät muutokset tehdään täytäntöönpanoa koskevalla neuvoston päätöksellä.

4. Poikkeustapauksissa voidaan myöntää poikkeuksia, jos se voi edistää Euroopan unionin elintärkeitä tavoitteita ja johtaa poliittisen ratkaisun saavuttamiseen.

2 artikla

Jugoslavian liittotasavallan ja Serbian hallitusten ulkomailla olevien varojen jäädyttämisen soveltamisalaa laajennetaan koskemaan presidentti Milosevicin kanssa yhteistyössä toimivia henkilöitä sekä Jugoslavian liittotasavallan ja Serbian hallitusten hallinnassa olevia tai näiden puolesta toimivia yrityksiä.

3 artikla

Yksityisen sektorin Jugoslavian liittotasavallan hallitukselle, Serbian tasavallan hallitukselle, kyseisten hallitusten omistamille tai hallitsemille yhtiöille, instituutioille, yrityksille tai yksiköille tai edellä mainittujen puolesta toimiville henkilöille antama vientirahoitus kielletään.

4 artikla

Kaikki kaupallisessa tai yksityistarkoituksessa suoritettavat lennot Jugoslavian liittotasavallan ja Euroopan yhteisön välillä kielletään.

5 artikla

Jugoslaviaan ei viedä mitään tavaroita, palveluja, teknologiaa tai laitteita, jotka soveltuvat sellaisen ilmaiskuissa vahingoittuneen omaisuuden, infrastruktuurin tai laitteiston kunnostamiseen tai korjaamiseen, joka antaa Jugoslavian liittotasavallan hallitukselle mahdollisuuden toteuttaa maan sisäisiä tukahduttamistoimia.

6 artikla

Puheenjohtajavaltio pyytää assosioituneita Keski- ja Itä-Euroopan maita ja Kyprosta sekä EFTA-maita yhtymään tähän yhteiseen kantaan, jotta edellä mainituilla toimenpiteillä olisi mahdollisimman suuri vaikutus.

7 artikla

Tätä yhteistä kantaa tarkistetaan jatkuvasti.

8 artikla

Tämä yhteinen kanta tulee voimaan päivänä, jona se hyväksytään.

9 artikla

Tämä yhteinen kanta julkaistaan virallisessa lehdessä.

Tehty Brysselissä 10 päivänä toukokuuta 1999.

Neuvoston puolesta

H. EICHEL

Puheenjohtaja

(1) EYVL L 95, 27.3.1998, s. 1.

(2) EYVL L 345, 19.12.1998, s. 1.